b"\n_START_ARTICLE_\nTurks- og Caicos\xc3\xb8yenes flagg\n_START_PARAGRAPH_\nTurks- og Caicos\xc3\xb8yenes flagg er en britisk Blue ensign, hvilket betyr at flaggduken er bl\xc3\xa5 og har det britiske unionsflagget (Union Jack) i kantonen, og med koloniens v\xc3\xa5penskjold i den frie enden av flaggduken. V\xc3\xa5penet best\xc3\xa5r av et gult skjold hvorp\xc3\xa5 en konkylie, en langust og en kaktus av arten Turk's head. Flagget ble innf\xc3\xb8rt 7. november 1968._NEWLINE_Fra flagget ble innf\xc3\xb8rt og fram til 1999 satt v\xc3\xa5penmerket i en hvit skive. Dette var ogs\xc3\xa5 tilfelle for de fleste andre s\xc3\xa6rmerkede britiske flagg for kolonier. Tradisjonen med \xc3\xa5 sette v\xc3\xa5penet p\xc3\xa5 en hvit skive skal skyldes at den britiske marinens offisielle flaggbok, Flags of all nations, hadde for vane \xc3\xa5 vise merkene som satt i flaggene p\xc3\xa5 en rund, hvit bakgrunn. Selv om dette bare var en illustrasjonsteknisk m\xc3\xa5te \xc3\xa5 vise merkene, ble det i praksis tolket som at hele skiven skulle v\xc3\xa6re med i flagget. Framstillingen av flaggene ble endret med 1999-utgaven av Flags of all nations, da merkede britiske flagg n\xc3\xa5 ble framstilt med v\xc3\xa5penet direkte mot flaggduken. For \xc3\xa5 bedre muligheten for identifikasjon ble ogs\xc3\xa5 merkets st\xc3\xb8rrelse \xc3\xb8kt.\n_START_SECTION_\nHandelsflagg\n_START_PARAGRAPH_\nTurks- og Caicos\xc3\xb8yene har et separat handelsflagg, en s\xc3\xa5kalt (Red Ensign) med unionsflagget i kantonen og v\xc3\xa5penmerket p\xc3\xa5 r\xc3\xb8d flaggduk.\n_START_SECTION_\nGuvern\xc3\xb8rens flagg\n_START_PARAGRAPH_\nGuvern\xc3\xb8ren, koloniens \xc3\xb8verste myndighet og kronens representant, f\xc3\xb8rer eget flagg etter samme modell som \xc3\xb8vrige guvern\xc3\xb8rer i britiske besittelser. Det vil si det britiske unionsflagget med koloniens v\xc3\xa5penskjold omgitt av en krans i midten. Guvern\xc3\xb8rflagget ble innf\xc3\xb8rt i 1999."